TMB เผยดัชนีความเชื่อมั่น SME Q2/58 ลดลงเหตุภัยแล้งฉุดกำลังซื้อ-กังวลศก.
TMB เผยดัชนีความเชื่อมั่น SME Q2/58 ลดลงเหตุภัยแล้งฉุดกำลังซื้อ-กังวลศก.
28 ก.ค. 2558

นายเบญจรงค์ สุวรรณคีรี ผู้อำนวยการอาวุโส ศูนย์วิเคราะห์เศรษฐกิจ ธนาคารทหารไทย จำกัด (มหาชน) หรือ TMB เปิดเผยว่า ดัชนีความเชื่อมั่นผู้ประกอบการขนาดย่อม-ทีเอ็มบี (TMB-SME Sentiment Index) ไตรมาส 2/2558 พบว่า ดัชนีความเชื่อมั่นของผู้ประกอบการอยู่ที่ 38.7 ปรับลงจากระดับ 43.7 หรือลดลงร้อยละ 11.4 จากไตรมาสก่อนหน้านี้ เนื่องจากผู้ประกอบการมองว่า รายได้ในปัจจุบันมีความไม่แน่นอน เพราะภาวะเศรษฐกิจที่ยังอยู่ในภาวะชะลอตัวต่อเนื่องจากหลายปัจจัยทั้งภายในประเทศและต่างประเทศ
ส่วนความเชื่อมั่นของธุรกิจในอีก 3 เดือนข้างหน้าพบว่า ดัชนีปรับตัวลดลงอยู่ที่ 53.8 ปรับลงจากระดับ 59.3 ในไตรมาส 1 คิดเป็นการปรับตัวลดลงร้อยละ 9.3
สำหรับปัจจัยที่ธุรกิจ SME กำลังกังวล กว่าร้อยละ 60 เกี่ยวกับเรื่องเศรษฐกิจในประเทศ ซึ่งถือเป็นระดับความกังวลสูงในรอบ 3 ปีตั้งแต่เริ่มสำรวจความคิดเห็น สาเหตุหลักมาจากกำลังซื้อในพื้นที่ลดลง สอดคล้องกับดัชนีความเชื่อมั่นด้านรายได้ที่ปรับตัวลดลง
TMB Analytics คาดว่า ภัยแล้งส่งผลกระทบต่อผลผลิตนาปีของทั้ง 3 ภาคลดลงเหลือ 21.5 ล้านตัน ลดลงจากช่วงเดียวกันของปีก่อน 4.3 ล้านตัน ประเมินมูลค่าเม็ดเงินที่หายไปจากครอบครัวเกษตรกรประมาณ 3.3 หมื่นล้านบาท
ทั้งนี้ เกษตรกรถือว่าเป็นทั้งผู้ผลิตและผู้บริโภคหลักในภาคตะวันออกเฉียงเหนือ ภาคเหนือ และภาคกลาง ซึ่งถือเป็นพื้นที่เกษตรที่สำคัญและประชากรส่วนใหญ่ก็มีอาชีพทำการเกษตร โดยเฉพาะการเพาะปลูกข้าวนาปี ภัยแล้งที่เกิดขึ้นทำให้ต้องเลื่อนการเพาะปลูก ข้าวที่ปลูกไปแล้วขาดน้ำ ผลผลิตจึงต่ำกว่าที่ควร ล้วนทำให้รายได้เกษตรหายไป รายจ่ายสำหรับซื้อปัจจัยการผลิต เช่น ปุ๋ย เมล็ดพันธุ์ เคมีภัณฑ์ต่างๆ ลงลงตามไปด้วย ขณะที่เกษตรกรเองก็เป็นผู้บริโภคหลักของพื้นที่ก็ลดการซื้อสินค้าอุปโภคบริโภคลง ทำให้เม็ดเงินหมุนเวียนในพื้นที่ลดลงไปด้วย
ดังนั้น นอกเหนือจากมาตรการเร่งด่วนระยะสั้นเพื่อพยุงรายได้เกษตรกรและส่งเม็ดเงินลงสู่ภูมิภาคแล้ว จำเป็นต้องเร่งหามาตรการระยะยาวเพื่อลดการใช้น้ำภาคการเกษตร ลดการพึ่งพาพืชเศรษฐกิจบางชนิดเป็นหลัก เพราะนอกจากประหยัดทรัพยากรน้ำแล้ว ยังช่วยให้เกษตรกรมีรายได้ที่มั่นคงขึ้นและราคาสินค้าเกษตรมีเสถียรภาพมากขึ้นอีกด้วย
อนึ่ง ศูนย์วิเคราะห์เศรษฐกิจ ทีเอ็มบี ได้ทำการสำรวจความเชื่อมั่นของผู้ประกอบการ SME 1,240 กิจการทั่วประเทศ